Eestis jõuavad otsetoetused põllumeesteni tavapärasel ajal(4)
Eesti põllumajandustootjad saavad otsetoetused kätte esimesel võimalusel pärast maksete tegemise õiguse tekkimist.
Põllumajandusministeeriumi pressiesindaja Karin Volmeri sõnul tähendab see, et makseid teostatakse kohe, kui kõik toetuskõlblikkuse kontrollid on lõpule viidud.
“Kontrollid on plaanitud kestma novembri alguseni, mis tähendab, et esimene realistlik võimalus maksetega alustamiseks on novembri lõpus,” ütles Volmer.
Kuigi põllumajandusministeerium pikendas põllumeeste palvel rohumaade niitmise tähtaega kolme nädala võrra, soovib PRIA kontrollideks planeeritud ajaga hakkama saada ning alustada toetuste täismahus väljamaksetega 26. novembril. See tähendab, et erinevalt mitmest teisest Euroopa Liidu riigist saavad Eesti põllumehed pindalatoetuse kätte ühe korraga veel sel aastal.
Eesti Talupidajate Keskliidu peadirektori Kaul Nurme sõnul on Eesti põllumehed harjunud pikaajalise tavaga saada toetused kätte aasta lõpul ja korraga. “Ka tänavu on mõistlik jätkata seda väljakujunenud head traditsiooni. Inimesed ju planeerivad oma ettevõtte rahavoogusid ja need on enamasti seotud pikaajaliste kohustustega nii pankade kui ka teiste lepingupartnerite ees,” ütles Nurm. “Otsetoetuste laekumine kahes osas tähendab tootjale seda, et esimene pool tuleks võib-olla kümme päeva varem kui algselt planeeritud täismahus otsetoetus. Teise osamakse laekumine oleks realistlik alles veebruaris-märtsis ja see tähendab, et neil, kel on tagasimaksed pangale planeeritud detsembris-jaanuaris, tekiks vahendite puudujääk.”
Kaul Nurme sõnul tähendab toetuste maksmise süsteemi muutmine sageli ka laenulepingute muutmist – see on aga põllumajandustootjatele lisakulu. “Niinimetatud lehmatoetuse edasikandumine aasta lõppu on juba kord sundinud lepinguid pankadega muutma, seega tootjad arvestavad toetuste laekumisega täies mahus aasta lõpus. Teistkordne muudatus pole seega mõistlik ega põhjendatud ei tootjatele ega PRIA-le,” selgitas Nurm.
ELi liikmesriikide esindajatest koosnev otsetoetuste komitee toetas Euroopa Komisjoni ettepanekut, mille kohaselt võivad kõik liikmesriigid sellel aastal 50% otsetoetustest maksta tavapärasest varem. Erandi kohaselt võib ELi otsetoetusi maksta juba alates 16. oktoobrist, tavapärane maksete algus on olnud 1. detsember. Toetuse teine pool laekuks põllumeestele ettemakse korral alles uuel aastal.
Varaste maksete eesmärk on leevendada põllumajandustootjate likviidsusprobleeme, mis on tekkinud jätkuvast finantskriisist ja ebasoodsatest ilmastikuoludest. Peamiselt on tegu ELi lõunapoolsete riikidega, kus tänavu on probleeme kuuma ja kuiva ilmaga.
Praeguseks on kümme liikmesriiki ametlikult küsinud luba toetuste varasemaks maksmiseks. Otsetoetuste ettemakset soovivad rakendada Portugal, Hispaania, Itaalia, Kreeka, Ungari, Prantsusmaa, Rumeenia, Iirimaa, Läti ja Leedu.